ზოსიმე პალესტინელი

ზოსიმე პალესტინელი () — V-VI საუკუნეების პალესტინელი ასკეტი ბერი. მის შესახებ ცნობები შემონახულია VII საუკუნის მოღვაწის სოფრონ იერუსალიმელის თხზულებაში „ცხორებაჲ და მოქალაქობაჲ ღირსისა მარიამ მეგვიპტელისაჲ“, რომელიც ქართულად პირველად XI საუკუნეში ექვთიმე მთაწმიდელმა თარგმნა.

სოფრონს თავისი თხზულება პალესტინელ ბერებში ცნობილი ზეპირი გადმოცემების საფუძველზე დაუწერია. მის მიხედვით ზოსიმე ყრმობის ასაკში შესულა პალესტინის ერთ-ერთ მონასტერში, სადაც მკაცრ ასკეტურ მოღვაწეობაში გაუტარებია 53 წელი, შემდეგ კი გადასულა იორდანისპირა უდაბნოში. აქ ზოსიმე შეხვედრია მარიამ მეგვიპტელს, რომელსაც მისთვის მოუყოლია თავისი თავგადასავალი — ცოდვილი ახალგაზრდული ცხოვრება, განცდები, რელიგიური შთაგონება და შემდგომი სრული გარდასახვა. უდაბნოში ერთ-ერთი დათქმული შეხვედრის დროს ზოსიმეს მარიამი გარდაცვლილი უპოვია, მისთვის წესი აუგია და დაუკრძალავს. სოფრონის მიხედვით ზოსიმეს დიდხანს უცხოვრია და ას წელს მიტანებული გარდაცვლილა. ზოსიმე მართლმადიდებელი ეკლესიების მიერ წმინდანადაა შერაცხული. ხსენების დღეა 4 (17) აპრილი.

ლიტერატურა
 მირაშვილი ნ., „მარიამ მეგვიპტელის ცხოვრების“ უძველესი და განსხვავებული რედაქცია, „საქართველოს სსრ მეცნიერებათა აკადემიის მაცნე (ენისა და ლიტერატურის სერია)“, №1, 1985. — გვ. 166–176.

სქოლიო

კატეგორია:VI საუკუნის ქრისტიანი წმინდანები
კატეგორია:V საუკუნის ქრისტიანი წმინდანები
კატეგორია:პალესტინელი ქრისტიანი წმინდანები
კატეგორია:VI საუკუნის ქრისტიანი ასკეტი ბერები
კატეგორია:V საუკუნის ქრისტიანი ასკეტი ბერები
კატეგორია:პალესტინელი ქრისტიანი ასკეტი ბერები
კატეგორია:დაბადების წელი უცნობია